
  Nyilas 

                        Jelmondata: Én hiszek!

Ebben a hónapban közelítjük meg az év legsötétebb pontját. A téli napforduló napján (a Nap belép a Bakba) legnagyobb az éjszaka ereje, ekkor születik meg az új fény, hiszen a Nap egyre erősebbé válik, felfelé kúszik.

Van hite, de nem mindegy, miben hisz. Lelkesedik és lelkesít. Hisz a boldogságban, s annak kulcsát önmagában keresi.

Kettős jel, kettős ember, (Ikrek, Nyilas, Halak) leginkább útközben érzi jól magát.  

Történet – A cél az út

Élt egy öregember valahol egy faluban. Nagyon szegény, de van egy szép fehér lova, amelyet mindenki irigyel. Óriási összeget kínáltak érte, de az öreg nem adta. 

- Ez az állat a barátom, és az ember nem adja el a barátját. Egy reggel azonban a ló eltűnt. Mondták is az emberek: - Ó te buta öreg! Látod, milyen szerencsétlenség ért? – Ne mondjatok csak annyit, hogy a ló nincs az istállóban. Nem értették az emberek. Néhány hónap múlva a ló visszajött 12 csodaszép vadlóval. Az emberek azt mondták. - Tényleg áldás volt és nem szerencsétlenség. Erre az öregember így válaszolt. - Ne ítéljetek, mondjatok csak annyit, hogy a ló megkerült. Egy idő után az öreg egyetlen fia elkezdi betörni a vadlovakat, de az egyik ledobja és eltöri mindkét lábát. Az emberek azonnal sajnálkozni kezdenek. – Micsoda szerencsétlenség! Elveszítetted egyetlen támaszodat, öregségedre. De az öregember így válaszolt. – Nem tanultok semmit, az ítélkezés a mindenetek! Mondjátok, ki tudja, mi az áldás, mi az átok? Hamarosan háború tör ki, a faluból minden fiatalembert elvisznek katonának. Csak az öregember fia marad otthon. Erre az emberek így szólnak. – Megint igazad volt, áldás volt az a lábtörés, nem átok. 

Az öregember a bölcs Nyilas megtestesítője. 
Elve: Minden, ami van, egy Isteni terv, egy értelmes rend része.

Egy indiai mester (OSHO) Nyilas jegyben született. Szerinte az ítélkezés megmerevedett tudatállapotról tanúskodik. Az értelem szívesen ítél, hiszen mindig kockázatos, és kényelmetlen dolog, mozgásban maradni. Valóban, az utazásnak soha nincs vége, ahol az egyik ösvény véget ér, ott kezdődik a másik. Isten végtelen utazás. Akik elég bátrak, hogy ne aggódjanak a megérkezés miatt, aki elégedettek magával az utazással, csak azok az emberek képesek a teljesség útját járni. 

A Tűz elem jegyei a Kos, aki az őstűz, ifjú hős, ifjú amazon képét mutatja, az Oroszlán idősebb középkorú király, királynő képét, és a Nyilas a legöregebb pap, papnő. 

A Nyilasnak célra van szüksége, amelyre nyilát irányíthatja. A görög mitológiában a Kentaur pontosan tükrözi a Nyilas feladatát (3 szintje: állat+ember+Isten). A ló-test az állati természet, a felsőtest felegyenesedett ember, aki tudatára ébredt emberi méltóságának, a felfelé irányuló nyíl az ember Isteni rendeltetésének jelképe.  Tehát többre hivatott, arra, hogy fejlődjön, tökéletessé és mesterivé váljon. 

Az érett Nyilas tiszteletet mutat fölfelé, szeretetet lefelé.   

Nyilas a mindennapokban

Lelkesedő, óriási lendület, de hamar abbahagyja. Különleges dolog, ha a Nyilas befejez valamit. Az egyik legnagyobb sznob, a társadalomban betöltött szerepét úgy éli meg, hogy felfelé kell törnie, az elitréteghez. Szeret segíteni, de annyira, hogy a vak embert is átkíséri az úton, ha akarja, ha nem. Tanulékony, naiv, optimista, filozófiai alapszemléletű. Barátkozó, nyitott. A szellemi élet kimagasló egyéniségei, elvont gondolkodói. A Nyilas a filozófia, erkölcs, etika, racionális dolgokat meghaladó meglátásokat, kutatásokat végző ember.   
A Nyilas, mint főnök

Vezető típus, határozott, fantasztikus tervekkel, de kell mellé valaki, aki ki is dolgozza. Képes másokat lelkesíteni. Mérhetetlen önbizalom, magabiztosság jellemzi. Nem szeret beosztott lenni, lázongó, rendkívül hevesen kritizál. 
A Nyilas házassága

Fontos számára az elfogadás és az elfogadtatás. Függetlenség, szabadságvágy, bohémság, kényelemszeretet jellemzi.
A Nyilas, mint szerető

Szereti a jó ételeket, jó dolgokat, nem elveszett ember, ha szerelmeskedni kell. Jó szerető. Nyíltságra, őszinteségre törekszik, tüzes jegy, hamar lángra gyúl, de ez csak szalmaláng. 
A Nyilas, mint szülő

Nagyon fontos a számára, hogy a gyermekei tiszteljék, méltassák őket. Tele van ambícióval, s mivel a felét sem tudja teljesíteni, elvárja, hogy a gyereke tegye meg helyette. Meg akarja mondani gyerekének, mi legyen belőle. Segítőkész, megtanítja a gyereket arra, hogy mit hogyan kell csinálni. 

A Nyilas, mint gyerek

Sokáig lehet gyerekként kezelni, meg kell tanítani közeli célok kitűzésére, mert csak így lesz sikerélménye. Óriási az igazságérzete, őszinte, korlátozni nem lehet. Kényelemszerető, de nagy a mozgásigénye, természetszeretete. Erős a vonzódása a kutyákhoz, lovakhoz. A legvadabb kutya is megszelídül mellette. 

Közülük sok ügyvéd, bíró, jogász, tanár, művész lehet. 
A Nyilas foglalkozásai

Minden olyan foglalkozás, amely optimizmust, lelkesedést, és idealizmust követel meg, utazással kalanddal, kockázattal jár, ötletességre, nyitottságra van szükség, filozofikus, vallásos beállítódást igényel. Menedzser, szállodás, utazó kereskedő, képviselő, reklámszakember, jogász, színész, egyetemi professzor, bíró, lelkész, filozófus, miniszter, lovas, asztalos, síoktató, tanár, erdész.

Feladat a Nyilas számára

Meg kell találnia a saját misszióját, azt a célt, amelyre nyilát szegezheti és, hogy ideáival, és értékrendjével összhangban éljen. Ez a trónra vezető út, az önmegvalósítás útja, zarándoklat.  
Hold a Nyilasban

Tevékeny élet, derűs, optimista beállítottság jellemzi. Vonza a nagyívű, jövőbe mutató ügyeket. Nehezen alakít ki szoros érzelmi kapcsolatot, hatalmas a vágya a szabadság iránt. Elkötelezettségre tehát alkalmas, ám kötöttségek közt nem tud élni. Hajlamos a dolgok értelmének a kutatására. Ebben is megnyilvánul az élet iránti veleszületett nyitottsága, béketűrése, optimizmusa. Világszemlélete hiszékenységhez, arroganciához, fanatizmushoz, nagyképű prédikáláshoz vezethet. Hajtja őt a kaland és a kihívás. Szeret a maga ura lenni, a legjobb számára a saját vállalkozás. Sokszor igyekszik figyelmen kívül hagyni az érzéseit, ezt teszi a mások érzéseivel is. Élvezi az életet, a spontaneitást. 

Hajlamos saját anyjában Istennőt látni. Anyaként fontosnak tartja gyermeke érzelmi életét, hangulatát, gondoskodó hajlama van. 

Férfiként kötetlenség, szellemi szárnyalás, kreativitás jellemzi.

A csalódás nem vágja földhöz, mindig tovább tud lépni, bármit megígér, de eszébe sincs teljesíteni. Nincs kudarcélménye. Nem lehet korlátozni, mindig ő a központ.

Nyilas aszcendens

Nyitott, racionális, külső ingerekre gyorsan reagál, nincs kitartása, realitása, viszont igen könnyen belelkesedik: „fogjuk meg és vigyétek!” Imád szónokolni, szereti a saját hangját. Népszerű, megszüli az ideát, de csak gondolatban hajtja végre, megvalósításra ritkán kerül sor. Szeret okoskodni, filozofálni. Hiú arra, hogy ki mit gondol róla, fontos mások pozitív véleménye. Magas színvonalon akar élni. Nem fösvény, de szinte soha nincs pénze, azonban mindig megoldja a problémáit. A szerencse soha nem hagyja el, nagy baj sosem történhet vele. Könnyen tanul, bár tanulás nélkül is képes érvényesülni. Toleráns, szétszórt, nagyvonalú és szeretetre méltó.

Érzékeny testrésze: csípő, comb, térd, máj

Megjelenése: magas, de széles csípőjű, mozgékony, jóságos tekintetű, derűs
Kedvenc színe: kék, bíbor
Szerencsés napja: csütörtök
Erőssége: ügyes előkészítés, jó helyzetfelismerés
Gyengéje: halogatás, pletykálkodás
Hobbija, sportjai: Utazás, filozofálás, sport, lovaglás, gimnasztika, séta
Stressz oldás: úszás, lovaglás, íjászat, küzdősportok
Fejlődési szintjei

Felsőszint – Megvilágosult

Mi világosulhat meg egy emberben? A megoldás. Rájön valamire, kikerül az árnyékból a fényre.

Középső szint – Politikus

Először lázít, aztán elfelejti. Fontos számára a törvény – öntörvényű, semmilyen szabályt nem fogad el, mivel minden szabály megváltoztatható.

Alsószint – Nagyképű

Fontos, hogy felnézzenek rá, higgyenek benne, azt is elmondja, ami nincs

„Minden fűcsomónak van egy angyala, amelyik ösztönzi és azt mondja neki? Növekedj! Növekedj!” (Héber közmondás)

„Az igazi boldogság alapja az, hogy átadjuk magunkat egy célnak.” (John Mason Brown)

„Bár sokat tudok, mégis mindent szeretnék tudni.” (J.W. Goethe) 

Nyilas

Négy lábbal áll a földön a Nyilas,

Vagy a fényt keresi és szárnyal, mint a sas.

Kedveli a nagy utazásokat.

Elsődleges célja a tanulás, szereti a vitát.

Mindig meg van győződve a saját igazáról,

Ő mindent jobban tud a másiktól.

Szerencsére nagyon segítőkész, közvetlen és barátságos.

Gondolkodásmódja eredeti, a kihívásokat élvezi.

Veleszületett buzgóság és lelkesedés jellemzi.

Szeret magáról sokat beszélni.

A barátait megválogatni.

Optimizmusával és intelligenciájával képes álmait

Valóra váltani.

Minden érdekli.

Tervez, látja az összefüggéseket, tiszteli a törvényt,

Szereti az életet, az utazást, a függetlenséget.

Remek érzéke van a művészetek iránt,

Tehetséges és kreatív.

Őszinte és nyílt. 
Igyekszik megvalósítani elképzeléseit.

Nyugalomra törekszik. Másokat lelkesít, utasít.

Elvárja, hogy teljesítsék parancsait.

A nagy kihívások éltetik.

Könnyen méregbe gurul, ám hamar lenyugszik.

Emberségessé, humánussá válik.

Szerinte nincs probléma, csak megoldások sorozata.

A hit a legfontosabb számára.

„Én hiszek” – ez a jelmondata.

A jelen és a jövő izgatja.

Soha nem tekint vissza a múltra.

Lelkesedése általában szalmaláng,

Könnyen változtat életpályát.

Kifogyhatatlan optimizmusa,

A házasság, a család nagyon fontos számára.

Sokoldalúságot hordoz magában.

A pénz számára nem jelent sokat.

Többre tartja a belső értékeket, a barátokat.

Ritkán bánt meg másokat.
(Kovácsné Tóth Klára)
